Микеланджело Буонароти
И милостта подобно скръб ще смаже…

Превод от италиански: Драгомир Петров, 1970

chitanka.info

И милостта подобно скръб ще смаже…[0]

И милостта подобно скръб ще смаже,

жена, крадеца, от палача воден,

смразен от страх, отчаян и негоден

за бягство, ако изход се покаже.

Така и твоят дар не ще предскаже

на мъките ми краят непреходен;

макар и снизходително проводен,

от плач по-силно той убива даже.

Тъй с новината сладка и горчива:

различни, в миг убиват ни и двете,

разпускайки и свивайки сърцето.

И ти, която Любовта налива

със красота, спестявай даровете

отрадни, че убива и небето.

[0] И този сонет се отнася навярно към началото на връзката между поета и Витория Колона. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.